google/wiki40b huggingface dataset:
גילוף בעץ

גילוף בעץ הוא צורה של פיסול בעץ בעזרת אזמל, סכין גילוף או בעזרת כלים אחרים. העץ שעובר גילוף נהפך לפסלון, לצלמית או לקישוט.
בעבר פיסול בעץ היה נפוץ הרבה יותר, אך לאחר שהתפתח השימוש בחומרים נוספים כגון אבן וברונזה, פחת השימוש בעץ כחומר גלם, בגלל היותו חשוף לריקבון, לנזק מחרקים ולדליקה. פסלי עץ אינם מחזיקים מעמד לאורך זמן באוויר הפתוח, ועל כן ידוע מעט על התפתחותה של מסורת יצירת עמודי הטוטם. מרביתם של הפסלים החשובים בסין וביפן הם פסלי עץ, וכך גם מרביתם של הפסלים באוקיאניה ובאפריקה. משקלו הקל יחסית של העץ מאפשר יצירת מסכות או פסלים אחרים שניתן לשאת, והוא חומר נוח לפיסול ולגימור, הרבה יותר מהאבן. בגרמניה, רוסיה, איטליה וצרפת נמצאו פסלי עץ רבים מתקופת ימי הביניים, כאשר הנושא המרכזי בכולם הוא סמלים ודמויות מעולם הנצרות.

בחירת העץ

טבעו של העץ מגביל את יכולתו של המפסל בו, שכן העץ אינו חזק באותה מידה בכל האזורים שלו. זהו חומר אַנְאִיזוֹטְרוֹפִּי. האזור החזק ביותר של העץ הוא המרכז שלו, "הגרעין" שלו, ולכן נבון יותר לתכנן את הפסל כך שהחלקים העדינים שלו יהיו באזור זה. ככל הנראה, סוגי העצים הנפוצים ביותר כחומר גילוף הם עץ התרזה ועץ הטופאלו, שניהם קשים מאוד ונוחים יחסית לעיבוד. סוגים נוספים הם עץ מהגוני, עץ אלון, עץ אגוז וטיק. לפסלים שמצריכים גילוף עדין נהוג להשתמש בעצי תפוחים, אגסים או שזיפים. קישוטי עץ שעוברים צביעה ואינם אמורים להיות עדינים ייווצרו לרוב מעץ אורן.

פיסול

מגלף בעץ מתחיל גלופה חדשה עם בחירת חתיכת עץ בגודל המתאים ובצורה המתאימה לפסל שאותו הוא יוצר. אם הפסל גדול מהעץ הקיים, ניתן להדביק מספר עצים יחד ולגלפם. חשוב לבחור בסוג העץ המתאים. קשה יותר לגלף עצים קשיחים אבל יש להם ברק ואורך חיים טובים יותר מסוגים אחרים. עצים רכים נוחים מאוד לגילוף אך עמידותם נמוכה. ניתן לגלף את כל סוגי העצים, אך לכל עצים מאפיינים ואיכויות משלו. לאחר שהעץ המתאים נבחר, המפסל בעץ מבצע גילוף גס של העץ במפסלות בגדלים שונים. המפסלת הוא להב מעוקל שיכול להסיר נתחים גדולים של העץ בצורה חלקה. בגילוף של עצים קשים ייתכן גם שימוש בפטיש מעץ. גילוף של עץ קטן יצריך לעיתים שימוש בסכין וגילוף של עץ גדול יצריך שימוש במסור. לא משנה איזה סוג עץ נבחר או מהו כלי הגילוף, על המגלף תמיד להסיר את חלקי העץ ממרכזו לשוליו או מן השוליים למרכז, לעולם אין לגלף את העץ לתוך מרכזו.  
לאחר הגילוף הגס מתבצע גילוף עדין של העץ. בשלב זה נעשה שימוש בכלים קטנים יותר ובתנועות עדינות יותר. בסיום הגילוף מחליקים את העץ ויוצרים בו חריצים או קישוטים נוספים. לאחר שמלאכת הגילוף מסתיימת האמן יכול לצפות את העץ בשמן טבעי כגון שמן פשתה, על מנת להגן על הפסל מלכלוך ומלחות. הציפוי גם מעניק לפסל העץ ברק וקווי מתאר ברורים יותר. לרוב מצפים גלופות עץ בשכבה של שעווה שמעניקה לעץ הגנה וברק עשיר ורך.
קרם פרש

קרם פרש (מצרפתית: crème fraîche) הוא מוצר חלבי, דומה לשמנת חמוצה המכיל בין 30% ל-45% שומן ובעל pH של כ-4.5. הוא מיוצר על ידי התססה של חיידקים, אך סמיך יותר וחמוץ פחות משמנת חמוצה. טעמו שמנתי, חלבי ומתוק עם ארומה חמצמצה.
קרם פרש נפוץ כרוטב במנות אחרונות, כיוון שאינו מתפרק בבישול הוא משמש להקרמה והעשרת מרקים וקדרות. משתמשים בו גם כתחליף לשמנת חמוצה וכתחליף לחמאה במריחה על לחם.
מקור המוצר בצרפת, אך כיום ניתן למצוא אותו במדינות רבות וגם בישראל.
רוני מאנה

ביוגרפיה

מאנה גדל בשכונת התקווה, כבן שלישי למשפחה בת חמישה אחים ואחיות. החל את דרכו העסקית בנדל"ן, והיה שותף בבעלות על בניין הסינרמה. חלק מפרסומו הראשוני הגיע בשל מערכות היחסים שניהל עם מלכות היופי של ישראל בהן שמעונה הולנדר, הילה קלמן וימית נוי ונישואיו בשנת 1990 לניקול הלפרין, מלכת היופי של ישראל לשנת 1989 ולהם בן ובת משותפים. ב-2003 התגרשו השניים, ובמסגרת הליך הגירושים טען מאנה שנקלע לקשיים כלכליים, והגיש בקשה לפשיטת רגל והקפאת הליכים נגדו.
בשנים הבאות עסק בתיווך בעסקאות נדל"ן גדולות וביסס את מעמדו כמתווך בולט. ב-2005 תיווך במכירת "אזורים" מנוחי דנקנר לשעיה בוימלגרין תמורת 320 מיליון דולר. לאחר מכן תיווך במכירת חברת "אוסיף", בית ההשקעות "גילאון" ורשת "טיב טעם" לארקדי גאידמק. בעקבות ביטול עסקת "טיב טעם" על ידי גאידמק, מאנה הגיש נגדו תביעה של 30 מיליון ש"ח, אך השנים חתמו לבסוף על הסכם פשרה.
באפריל 2007 תיווך בין איש העסקים אלפרד אקירוב לג'קי בן זקן ואברהם נניקשווילי, למכירת קניון השרון בנתניה ב-344 מיליון ש"ח. בנוסף תיווך בעסקת המכירה של קניון ארנה בהרצליה ב-546 מיליון ש"ח לבן זקן ונניקשווילי.
לקראת עונת הספורט 2007/08 הגיע מאנה להסכם עם איש העסקים לוני הרציקוביץ' על רכישת קבוצת מכבי תל אביב, אך העסקה התפוצצה. במקביל החל לתווך בעסקאות בלונדון ולחלק את זמנו בין ביתו בתל אביב ללונדון.
בשנת 2009 ערך חגיגת בר מצווה לבנו סער שבה השתתפו כ-1,500 אורחים ובהם אנשי תקשורת, אנשי עסקים בכירים ואנשי שלטון. האירוע עורר ביקורת בחלק מכלי התקשורת והוגדר בעיתון דה מרקר כ"חגיגת הון שלטון".
בשנת 1997, בעקבות פרסומים שליליים בתקשורת על התנהלות אשת ראש הממשלה שרה נתניהו, שכר מאנה מטוס קל שנשא את הכיתוב: "שרה נתניהו, היי חזקה, העם אתך". מאנה הוזמן לבית הזוג והפך לחברם הקרוב. בשנת 2009 נותק הקשר ביניהם, לאחר שמאנה נחשד על ידם כי הוא קשור לתביעה שהגישה עוזרת הבית של משפחת נתניהו ליליאן פרץ נגד שרה נתניהו. בהמשך הפך מאנה למבקר חריף של התנהלות משפחת נתניהו.
בשנת 2010 נחקר בחשד להעלמת מס מדמי התיווך שקיבל ממכירת חברת "גילאון" לגאידמק ב-2007. הוא נעצר ושוחרר בתנאים מגבילים. בשנת 2016 נסגר התיק מחוסר ראיות.
בשנת 2014 תבע דמי תיווך בסך 11 מיליון ש"ח מ"תנובה" ומבעליה לשעבר, קרן אייפקס ומבטח שמיר, בגין העסקה למכירת השוק הסיטונאי. תביעתו נדחתה והוא חויב לשלם לנתבעים 650 אלף ש"ח הוצאות משפט.
למאנה בן ובת מנישואיו עם ניקול הלפרין. בשנת 2011 נישא לדוגמנית וסגנית מלכת היופי לשעבר ג'ני צ'רוואני (משתתפת העונה השביעית של תוכנית המציאות "הישרדות"). ב-2013 נולדה לזוג בת. ב-2018 נולדה לזוג בת נוספת.
פופאי ובנו

תקציר העלילה

פופאי וחברתו אוליב נשואים כעת ויש להם בן בשם פופאי ג'וניור אשר ירש את היכולת של פופאי לצבור כוח על-אנושי מאכילת תרד. כמו כן יריבו הנצחי של פופאי בלוטו נשוי כעת גם כן ויש לו בן בשם טנק. שתי המשפחות מתגוררות באתר נופש יוקרתי בשם סוויט הייבן השוכן בקרבת הים. הילדים שונאים זה את זה כפי שהוריהם שונאים זה את זה.
ג'וניור מתלווה פעמים רבות לאביו בהרפתקאות נועזות. ג'וניור נאלץ לאכול תרד במקרי-חירום כפי שעושה אביו למרות שהמאכל שנוא עליו.

הערה

סוויפי הוא בנו המאומץ של פופאי. ג'וניור איננו בן מאומץ והוא נולד לפופאי ואוליב.
ננומאה

גאוגרפיה

ננומאה ממוקם בקצהו של מה שקרוי "המשולש הפולינזי", מדרום לאיי גילברט. ננומאה הוא אטול קלאסי, סדרה של איונים הניצבים על שונית אלמוגים ומקיפים לגונה. אורכו הכללי של האטול הוא 12 ק"מ, רוחבו הוא 2.5 ק"מ ושטח אדמתו הוא 4 קמ"ר. 2 קמ"ר משטח הלגונה יחד עם שני איונים מהווים שמורת טבע ימית.
רוב רובה של אוכלוסיית האטול מתגוררת בכפר באיון הגדול ביותר שבקצהו הצפון-מערבי.

היסטוריה

על פי המסורת המקומית, ראשוני התושבים בננומאה הגיעו מטונגה או מסמואה. האירופאים הראשונים שהגיעו לאטול היו ספרדים שגילו אותו בשנת 1781 וקראו לו סן אגוסטין (San Augustin). 
במלחמת העולם השנייה בנו האמריקנים שדה תעופה באטול
גדי יעקב

ביוגרפיה

גדל בסיני במושב שדות. לאחר פינוי סיני, עבר עם משפחתו למושב עין הבשור.
התגייס לצה"ל בשנת 1984 ושירת בחיל השריון. שימש כקצין אג"ם חטיבה 401, מפקד גדוד 46 בבקעת הירדן, מפקד ענף מקצועות טנקים בחיל השריון, סגן מפקד חטיבה 401.
בשנת 2000 נשלח ללימודים במכללה לביטחון לאומי באנגליה - R.C.D.S.
ב-2001 הועלה לדרגת אלוף-משנה ומונה למפקד חטיבה משוריינת 213 ("עוצבת הצבאים") ולאחר כ-3 שנות פיקוד, קיבלה החטיבה את מורשת חטיבת "הראל" ואת מספרה 10. במקביל לתפקיד מפקד חטיבה, שימש כמפקד המרכז לאימון מפקדות חטיבתיות בצאלים ומפקד צוות בקורס מפקדי פלוגות וגדודים. בשנת 2005, לאחר כחמש שנות פיקוד על החטיבה, מונה למפקד צוות ומדריך ראשי במכללה לפיקוד ומטה של צה"ל.
במלחמת לבנון השנייה שימש כמנהל לחימה בפיקוד הצפון.
פרש משירות ב-2009.
משנת 2010 ועד 2016 היה שותף לפרויקט מחצבי"ם (מנהיגות חינוכית צה"לית בירושלים), של חיל החינוך ומכון שלום הרטמן.
יעקב נשוי ואב לשתי בנות.
Neopets

Neopets הוא משחק סימולציה של חיות וירטואליות ברשת. את האתר הקימו אַדָם פַאוֵול ודוּנה וִוילִיאַמְס והוא נפתח לציבור ב-15 בנובמבר 1999. זמן קצר לאחר הקמתו, נרכש האתר על ידי "דאג דורינג". ב-2005, Viacom קנתה את החברה, בעסקה ששוויה 160 מיליון דולרים. האתר הוא אחד מהאתרים הפופולריים ביותר ברשת (בפברואר 2007 דורג ב-Alexa כ-146).
השחקנים באתר, שנקראים Neopians, מאכילים את חיות המחמד הווירטואליות שלהם ומשחקים איתם. בנוסף, משתמשים יכולים לשחק במשחקים, לסחור, או לשחק בבורסה מדומה, כדי להרוויח נקודות Neopoints, הכסף של האתר. באמצעות נקודות אלו ניתן לקנות חפצים וירטואליים שיכולים לתקשר עם החיות. לא ניתן להמיר כסף ל Neopoints, או למכור Neopoints, אף על פי שנעשו מספר ניסיונות כאלו בעבר באתרים כדוגמת eBay.
מרכז החברה נמצא בארצות הברית, אף על פי שהמקימים של האתר היו בריטים. מסיבה זאת, האתר שומר על כתיב בריטי ברובו. האתר בשפה האנגלית, ומתורגם (בחלקו או כולו) לעשר שפות שונות: גרמנית, הולנדית, פורטוגזית, צרפתית, איטלקית, ספרדית, יפנית, קוריאנית, סינית מפושטת וסינית מסורתית. בנוסף החברה מפעילה חטיבה סינית, שנמצאת בבעלות חלקית של Green Dot Capital, חברה בת של זרוע ההשקעות של ממשלת סינגפור, Temasek Holdings.
בנוסף מוגדר בפועל כאחד המשחקים הראשונים ברשת( Online).
נכון לפברואר 2011, החברה מדווחת על יותר מ-180 מיליון חשבונות רשומים, ויותר מ-270 מיליון חיות. מכיוון שכל משתמש יכול ליצור עד ארבע חיות, ומשתמשים פותחים מסיבות שונות יותר מחשבון אחד, מספר המשתמשים בפועל באתר קטן בהרבה.
ליאופולד רוקונשטיין

קורות חייו

בין השנים 1847–1848 היה רב בקהילת אוראדיה. עבר לבוקרשט. השתתף במהפכת 1848 בהונגריה וזכה לעיטור כבוד על פועלו. לאחר הקרע ביהדות זאגרב שהוביל למינוי הרב מוריץ גולדמן תחת הרב אהרן פאלוטה חזרו הקהילות האורתודוקסית והנאולוגית לשתף פעולה, כחלק מהמאמץ המשותף להקים בית כנסת מרכזי לקהילה. הרב גולדמן שהיה אולטרא-רפורמיסט אולץ לסיים את תפקידו ובמקומו מונה ב-1850 ד"ר ליאופולד רוקונשטיין שהיה מקובל על שתי הקהילות.
מינויו נתמך על ידי יו"ר הקהילה ד"ר מאברו זק"ש והשניים שיתפו פעולה לאיחוד השורות. ב-30 במרץ 1856 הגיעו שתי הקהילות להסכמה על נוסחי התפילות והמחלוקת יושבה. ב-1858 פסקה הקהילה האורתודקסית לתפקד כקהילה נפרדת, והרב רוקונשטיין סיים את תפקידו. הוא עסק בתפקידי הוראה בנג'קניז'ה וב-1865 מונה לרב הראשי של יהודי סומבטהיי. ב-1861 ייסד את העיתון היהודי הראשון באזור הונגריה "Magyar Izraelita" אשר הופץ על ידי "החברה היהודית ההונגרית" (בהונגרית: Magyar Izraelita Egyesületet).
ב-1871 נבחר לרבנות בבוקרשט וכיהן כדרשן בית הכנסת הכוראלי של בוקרשט. ב-1872 הלך לעולמו בבוקרשט.
דייגו פלסנטה

קריירה

פלסטנה גדל במחלקת הנוער של ארחנטינוס ג'וניורס. הוא ערך הופעת בכורה במדי הקבוצה בליגה ב-31 במרץ 1996 ושיחק בשורותיה שנה אחת בטרם הוחתם על ידי קבוצת הפאר הארגנטינאית ריבר פלייט בשנת 1997.
במדי ריבר ביסס פלסנטה את מעמדו כאחד המגנים השמאליים הטובים במדינה, הוא היה שותף לזכייה בשלוש אליפויות ובסופרקופה סודאמריקנה, וערך 110 הופעות במדי הקבוצה בהן כבש 5 שערים, בין היתר. יכולתו לא נעלמה גם מעיניהם של מועדונים באירופה ובשנת 2001 חתם פלסנטה בקבוצה הגרמנית באייר לברקוזן מצמרת הבונדסליגה באותן שנים.
במדי לברקוזן פלסנטה היה שותף בעונתו הראשונה להגעתה של הקבוצה לגמר ליגת האלופות, גמר הגביע הגרמני ולמקום השני בליגה. פלסנטה היה משחקניה הבכירים של הקבוצה ושיחק בשורותיה עד גמר חוזהו ב-2005. במהלך 4 עונותיו ערך 133 הופעות בליגה במדי הקבוצה.
עם תום חוזהו, בחר פלסנטה לעבור לסלטה ויגו למרות הצעות מצידן של קבוצות אנגליות. פלסנטה המשיך לשחק בקבוצה גם לאחר ירידתה לליגה השנייה. בינואר 2008 ביקש פלסנטה לחזור לארגנטינה, למרות התעניינות מצידה של ריבר פלייט, בחר פלסנטה בסן לורנסו, בעיקר בשל יחסיו החמים עם ראמון דיאס, מאמן הקבוצה ומאמנו בשנים בהן שיחק בריבר פלייט. עם פיטוריו של דיאס מהקבוצה, החליט פלסנטה לעזוב גם כן והצטרף לבורדו מצמרת הליגה הצרפתית.
לקראת עונת 2012/2013 חתם פלסנטה בארחנטינוס ג'וניורס, קבוצת נעוריו, במאי 2013 עזב את הקבוצה.

במדי הנבחרת

פלסנטה היה שותף לזכייתה של נבחרת ארגנטינה הצעירה במונדיאל הנוער בשנת 1997 ובאליפות דרום אמריקה עד גיל 20 גם כן באותה שנה. 
הוא ערך את הופעת הבכורה במדי הנבחרת הארגנטינאית בדצמבר 2000. הוא היה בסגל הנבחרת למונדיאל 2002 וערך בשורותיה 22 הופעות.
רומן חניכה

רומן חניכה (בגרמנית: Bildungsroman), נקרא בעברית לעיתים גם "רומן התחנכות", הוא סוגה ספרותית שהתפתחה בתקופת הנאורות בגרמניה. המונח נטבע על ידי הפילולוג הגרמני יוהאן קרל סימון מורגנשטרן (Morgenstern) בהתייחסותו לספרו של גתה "וילהלם מייסטר" (1795 - 1796), שנחשב לספר הראשון בסוגה זו. רומן החניכה עוסק בהיבטים הפסיכולוגיים, המוסריים והחברתיים של התבגרות הגיבור.
מיקוריזה

מיקוֹריזה (mycorrhiza) היא מוטואליזם (הדדיוּת) בין תפטיר של פטרייה ובין שורשי הצמח.
מקור השם ביוונית: מיקו פירושו פטרייה, ריזה פירושו שורש.
רוב הפטריות מקיימות קשר מסוג זה, וקשר זה תורם לשני הצדדים. הפטרייה נהנית מספיגת הפחמימות מהצמח הפונדקאי בעוד הצמח סופג מינרלים מתפטיר הפטרייה. קורי התפטיר מכסים שטח פנים גדול וקולטים מינרלים חיוניים לצמחים. מרבית הצמחים אינם מתפתחים היטב בלי מיקוריזות, ועל כן חקלאים בדרך כלל מוסיפים נבגי פטריות לדשנים בתוספת לג'יברלינים ואוקסינים.
הזרימה הציטופלסמית של המיקוריזה מהירה בהרבה מאשר הלחץ האוסמטי הרגיל של השורשים ולכן המיקוריזה יכולה להעביר בין שורש לשורש מינרלים וחומרים חיוניים אחרים במהירות. המעבר של מינרלים עולה לפטרייה באנרגיה, כ"תשלום" הצמח מעביר לה סוכרים מהפוטוסינתזה ותוצרים אחרים כמו עמילן, ליפידים וחלבונים משורשי הצמח. כמו כן, הפטרייה מגנה על הצמח ממחלות ופתוגנים באדמה.
נהוג לחלק את המיקוריזות לשני סוגים עיקריים:
אקסומיקוריזות, שבהן הקורים אינם חודרים לשורשים אלא גדלים ברשת צפופה סביבם. מיקוריזות כאלו נפוצות באזורים ממוזגים, והן מגדילות את עמידותם של העצים בפני השינויים העונתיים.
אנדומיקוריזות נפוצות בהרבה מאשר האקסומיקוריזות, הן נוצרות בכ-80% מהצמחים הווסקולריים. בהן הקורים חודרים לתוך השורשים ורק כ-2–3 סנטימטרים של תפטיר יוצאים החוצה לקרקע. דבר זה מאפשר חיבור עמוק יותר בין תאי הצמח לתפטיר אך הוא בא במחיר שטח הפנים שיכלו להשיג באקסומיקוריזה.
דארמה וגרג

עלילה

דארמה פינקלשטין (אלפמן) וגרג מונטומרי (גיבסון) התחתנו במהלך פגישתם הראשונה. הוא עורך דין, רציני, שעושה הכל לפי תוכניות מסודרת. היא נפש חופשיה, מורה ליוגה. כל פרק מתמקד במתחים הנובעים מאהבה של שני אנשים שונים כל כך. הוריה של דארמה הם היפים, לא נשואים; אביה מגדיר את עצמו כלוחם נגד הממסד ואמה טבעונית. הוריו של גרג הם ואספים שמרנים, עשירים ומתנשאים. בין הארבעה נוצרים חיכוכים תמידים אותם גרג ודארמה מנסים לפתור. למרות השוני בין השניים, הם אוהבים אחד את השני מאוד ומנסים לגשר על ההבדלים הקיימים בחיים שלהם.

הצלחה מסחרית

הסדרה זכתה באחוזי צפייה נאים, במשך כל העונות שלה.הסדרה זכתה במועמדויות רבות במהלך שנות שידוריה. היא זכתה בחלק מהם כמו פרס השחקנית הקומית הטובה של "מדריך הטלוויזיה" (TV Guide) של 1999–2000 עבור ג'נה אלפמן, ובחירת האנשים (people's choice) של 1998 לסדרת הקומדיה הטובה ביותר.

כרטיסי גאווה

בסוף כל פרק המפיק צ'אק לורי שם טקסט אישי שכתב לשלוש שניות על מסך. הטקטס עסק במחשבות אישיות שלו על החיים, או מחשבותיו על הסדרה. צ'אק לורי המשיך לשים את הכרטיסים הללו גם בסדרות הבאות שהפיק שני גברים וחצי והמפץ הגדול. אי אפשר לקרוא את הכרטיס במהלך צפייה רגילה בסדרה, אלא חייבים לעצור ולהתעכב עליו. ניתן לעיין בכל הכרטיסים באתר כרטיסי הגאווה.
יניב לוזון

קריירה

יניב לוזון גדל במחלקת הנוער של קבוצת הפועל פתח תקווה, וצורף לסגל הקבוצה הבוגרת בשלהי עונת 1998/1999 על ידי המאמן גיורא שפיגל. ב-22 במאי 1999 ערך את הופעת הבכורה שלו בליגת העל, כשנכנס כמחליף לכ-15 דקות בהפסדה של קבוצתו 3-2 לעירוני ראשון לציון.
בחלקה השני של עונת 1999/2000 ערך לוזון עשר הופעות ליגה כמחליף בעונה המפתיעה של קבוצתו, שהסתיימה במקום השלישי תחת הדרכתו של ניר לוין. ב-13 במאי 2000 כבש את שער הבכורה שלו בליגת העל, בהפסד החוץ של קבוצתו 2-1 לעירוני ראשון לציון. על אף שהפגין יכולת טובה, לא הצליח  לקבל מקום קבוע בהרכב הקבוצה גם בעונה שלאחר מכן, ומתוך 18 הופעות פתח רק פעם אחת.
בעונות 2002/2003 ו-2003/2004, תחת המאמנים ניר לוין ופרדי דוד, החל לוזון לקבל דקות משחק רבות יותר, ואף לפתוח במספר רב יותר של משחקים, ובתקופה זו זומן לסגל הנבחרת הצעירה, במדיה ערך שבע הופעות. לקראת עונת 2004/2005 הושאל לקבוצת מכבי הרצליה ששיחקה אז בליגה הלאומית. לוזון שיחק במדי הרצליה למשך שתי עונות, כשכבר בעונתו הראשונה בקבוצה היה למלך שערי הליגה שלה עם שבעה שערים. בעונתו השנייה בקבוצה הבטיחו לוזון והרצליה את ההעפלה לליגה הבכירה, ולוזון נבחר לאחד ממצטייני העונה בלאומית.
לקראת עונת 2006/2007 החליט מאמנה החדש של הפועל פתח תקווה, אייל לחמן, להשיב את לוזון לסגל הקבוצה. לוזון פתח בהרכב הקבוצה 23 פעמים, נכנס כמחליף בתשעה משחקים וכבש ארבעה שערי ליגה, אך פתח תקווה סיימה אחרונה בטבלה ונשרה לליגה הלאומית לאחר 23 עונות רצופות בליגה הבכירה. לוזון המשיך לשחק במדי הקבוצה גם בליגת המשנה, וקיבל את סרט הקפטן של הקבוצה. הוא זכה עימה בהעפלה תוך עונה אחת בחזרה לליגת העל, וכן בגביע הטוטו של הלאומית, תוך שהוא כובש שישה שערים לזכותה.
עם סיום עונת ההעפלה שוחרר לוזון מפתח תקווה, וחתם בקבוצת בני סכנין, אותה אימן בפתיחת העונה מאמנו לשעבר בפתח תקווה, פרדי דוד. אמנם, עד לסיום העונה הוחלפו שני מאמנים בקבוצה, ובסיום העונה החליט הצוות המקצועי לשחרר את לוזון בהשאלה לעולה החדשה לליגת העל, מכבי אחי נצרת. לוזון היה דומיננטי באותה עונה כשכבש תשעה שערים ב-31 הופעות, אך קבוצתו ירדה בסיום העונה לליגה הלאומית, ולוזון שב לבני סכנין.
לוזון החל את עונת 2010/2011 בסכנין, אך בחודש ינואר חזר אל קבוצת נעוריו, הפועל פתח תקווה, אותה אימן אז יובל נעים, ועזר לה לשרוד בליגת העל. בעונה שלאחר מכן רשם לוזון בפעם השנייה בקריירה ירידת ליגה עם הפועל פתח תקווה, שסיימה את עונת 2011/2012 במקום האחרון בטבלה. פתח תקווה כשלה בניסיונה להעפיל בחזרה תוך עונה אחת, ובסיום העונה הושאל לוזון לקבוצת הפועל רמת גן לעונה אחת.
לקראת עונת 2014/2015 ניסתה הפועל פתח תקווה להשתחרר מחוזהו של לוזון עקב מגבלה תקציבית, מה שהוביל לתביעה שהגיש השחקן כנגד קבוצת נעוריו. באוקטובר 2014 חתם לוזון בקבוצת הפועל הוד השרון מליגה א', ובשנת 2015 החל לשמש במקביל כמאמן קבוצת הנוער של המועדון.
במרץ 2016 קיים את משחקו האחרון ככדורגלן פעיל, והתמקד בקריירת אימון הנוער של המועדון, תחת המנהל המקצועי אסי דומב. בעונת 2016/2017 הוביל את הקבוצה לאליפות ליגת הנוער מחוז שרון, עם מאזן מרשים של 21 ניצחונות והפסד בודד ב-24 משחקים. בכך, השלימה הקבוצה את עלייתה לליגה הארצית לנוער.
ז'יל גרווי

ביוגרפיה

גרווי נולד ב-15 באוגוסט 1807 בפראנש-קונטה. בצעירותו אימץ עמדות רפובליקניות. כיהן כנשיא האספה הלאומית בשנים 1871–1873. בינואר 1879 נבחר לנשיאות צרפת. בדצמבר 1885 נבחר לכהונה שנייה. כהונתו השנייה של גרווי התאפיינה בשערוריות שחיתות שהובילו להתפטרותו בשנת 1877. שירתו תחתיו ראשי הממשלה ויליאם הנרי ודינגטון, ז'ול פרי ולאון גמבטה. הוא נפטר כארבע שנים לאחר מכן.
יניב עשור

ביוגרפיה

עשור נולד וגדל במושב מבטחים. התגייס לצה"ל בשנת 1990, ושובץ בגדוד 12 בחטיבת גולני. עבר הכשרה כלוחם, קורס מ"כים חי"ר ויצא לקורס קציני חי"ר. לאחר הקורס שב לגדוד 12 ושימש כמפקד מחלקה בפלוגה ג'. בשנת 1996 מונה למפקד הפלוגה המסייעת בגדוד 12, ושימש בתפקיד בין היתר במהלך מבצע ענבי זעם. לאחר מכן מונה למפקד פלחה"ן גולני בין השנים 1997–1999. בהמשך שימש כסגן מפקד גדוד 51 בין השנים 2001–2002, בין היתר במהלך מבצע חומת מגן. בשנת 2002 יצא ללימודים בארצות הברית, במכללה של המארינס. לאחר שובו מונה לקצין אג"ם של חטיבת גולני בין השנים 2003–2004.
בשנת 2004 הועלה לדרגת סא"ל ומונה למפקד גדוד 51, ושימש בתפקיד עד שנת 2006. במהלך תפקידו, הגדוד היה בתעסוקה מבצעית בעיר חברון, במהלכה נהרג חייל מן הגדוד בתאונת דרכים. תחקיר האירוע חשף ליקויים רבים בגדוד, בעקבות כך קיבל נזיפה ממפקד פיקוד הצפון, אודי אדם. לאחר מכן הוביל את הגדוד בין היתר בביצוע תוכנית ההתנתקות, במבצע גשמי קיץ, בלחימה כנגד הטרור הפלסטיני ברצועת עזה, ובמהלך מלחמת לבנון השנייה. במהלך המלחמה פיקד על הגדוד בין היתר בקרב בינת ג'בייל. במהלך הקרב הרגו לוחמי הגדוד למעלה משלושים מחבלי חזבאללה, השמידו שלושה משגרי קטיושות ופוצצו מצבורי תחמושת ורקטות שנתפסו. בקרב הקשה ספג הגדוד שמונה הרוגים ועשרים פצועים. בעקבות פעילותו במלחמה, הגדוד עוטר בצל"ש יחידתי ממפקד פיקוד הצפון, גדי איזנקוט. לאחר המלחמה מונה למפקד יחידת אגוז בין השנים 2006–2008. לאחר מכן יצא ללימודים.
בספטמבר 2009 הועלה לדרגת אל"ם ומונה למפקד עוצבת חירם, ושימש בתפקיד עד יולי 2011. בהמשך מונה לסגן מפקד עוצבת געש בין השנים 2011–2012. ב-19 ביולי 2012 מונה למפקד חטיבת גולני, ושימש בתפקיד עד 11 ביוני 2014. לאחר מכן יצא ללימודים בארצות הברית. ב-9 בספטמבר 2015 הועלה לדרגת תא"ל ומונה למפקד אוגדת הבשן, ושימש בתפקיד עד 11 בפברואר 2018. ב-9 באפריל 2018 מונה לראש חטיבת המבצעים באמ"ץ.
עשור מתגורר בעמק חפר, נשוי לדקלה, ואב לארבעה ילדים. הוא בעל תואר ראשון בלוגיסטיקה מאוניברסיטת בר-אילן ותואר שני במנהל עסקים מאוניברסיטת בן-גוריון.
אפהליון ופריהליון

אַפְּהֶלְיוֹן (Aphelion) ופֵּרִיהֶלְיוֹן (Perihelion) הם שני האפסידים של גרמי שמים במסלולם סביב השמש, כלומר הנקודות על פני המסלול שבהן גרם השמים נמצא במרחק הגדול ביותר (אפהליון או אפואפסיס) או הקטן ביותר (פריהליון או פריאפסיס) מהשמש. מונחים זהים עבור כוכב השונה משמש הם אפסטרון (Apastron) ופריאסטרון (Periastron).
עקב שילוב של כוחות משיכה בין כוכבי הלכת במערכת השמש, הם נעים במסלולים אליפטיים סביב השמש. משמעות הדבר שהשמש אינה במרכז המסלול, אלא באחד משני מוקדי האליפסה, כך שבכל נקודה במסלול המרחק בינה לבין כוכב הלכת משתנה. בכל הקפה של השמש (כלומר, אחת לשנת שמש) עובר כוכב הלכת פעם אחת בנקודת האפהליון ופעם אחת בנקודת הפריהליון.
מנבג

מִנְבָּג (ספורנגיום, sporangium) - האיבר בו נוצרים הנבגים, בשלב הספורופיט של חיי הצמח. המנבג מייצר תאי אם, שכל אחד מהם מתחלק לארבעה נבגים בחלוקה מיוטית. תאי המנבג הם דיפלואידיים.
עיקר הרבייה וההפצה בקבוצות הצמחים הפרימיטיביות יותר נעשות באמצעות נבגים שנוצרים במנבג ומופצים מתוכו. המנבגים של רוב הטחבים הם איברים מיוחדים שנישאים מעל שאר אברי הצמח (הירוקים), ואילו המנבגים של שרכים נמצאים על פי רוב על עלים רגילים, בשולי העלה או בצדו התחתון.
מיקרוספורנגיום (microsporangium) - מנבג המייצר מיקרוספורות, מהן יתפתח מיקרוגמטופיט המייצר תאי זרע. בצמחים עילאיים זהו למעשה שק האבקה. 
מגהספורנגיום (megasporangium) - מנבג המייצר מגהספורות, מהן יתפתח מגהגמטופיט המייצר תאי ביצה. בצמחים עילאיים זוהי למעשה הביצית.
נחל שלמה

נחל שלמה הוא נחל אכזב בהרי אילת בו תופעות גאולוגיות כגון סלעי גרניט, קונגלומרט קדום וסלעים מטמורפיים. ראשיתו של נחל שלמה באכף המפריד בין הר יהורם להר שלמה. במוצא הנחל, לקראת השפך לראש מפרץ אילת, נמצא מבנה היסטורי הוא בית וילימס שבו התגורר בשנות ה-40 של המאה ה-20 הגאולוג הבריטי, לאונרד לויד ויליאמס.
הנחל מנקז את הנחלים: רחבעם, יהושפט וצפחות. 
הצמחייה בנחל כוללת אשלים, עצי שיזף ועצי שיטה. בנחל ניתן להבחין בבעלי חיים כגון: יעלים, גמלים ולטאות.

שיקום הנחל

בשנת 2014 הסתיימו עבודות שיקום הנחל ששימש כאתר פסולת בניין. השיקום היה תוצר של שיתוף הפעולה של עיריית אילת והיחידה לאיכות הסביבה יחד עם המשרד לאיכות הסביבה. כחלק משיקום הנחל הוקם באזור הנחל פארק חבלים גדול שבו שלושה מסלולים בדרגות קושי שונות ופעילות נוספות.
אמברוזיה (קינוח)

היסטוריה

מקורו של הקינוח בשלהי המאה ה-19 בארצות הברית. השימוש בקוקוס בבישול הפך פופולרי בארצות הברית בראשית המאה ה-20 אולם כבר בשנות ה-30 של המאה ה-19 המוצר (קוקוס יבש) היה נפוץ, ולכן סלט פירות זה לא קדם לשנים אלה.
סלט האמברוזיה הופיע בספר הבישול "Buckeye Cookery" משנת 1877 (ממיניאפוליס), וכן בספר הבישול "מזון בלתי מבושל" (Uncooked Foods) מאת יוג'ין כריסטיאן, משנת 1904 ובספר הבישול "ספר הבישול הכלכלי" (Economical Cook Book) מאת שרה פול, משנת 1905.
ספר הבישול "מתכונים דרומיים ישנים" (Old Southern Recipes) מאת מרי פרטלו משנת 1930 מדגיש כי יש להשתמש בכמויות שוות של קוקוס מגורד ופרוסות תפוזים, וכי אסור להשתמש בקוקוס משומר.
מתכון לסלט זה אף מופיע ב"ספר הבישול היהודי" מאת פלורנס קרייסלר גרינבאום, משנת 1931.
שמו של המאכל מופיע לראשונה בספר הבישול "בישול לצד האש" (Fireside Cook Book) מאת ג'יימס בירד משנת 1949.